அண்மையில் ஒருநாள் புலவரின் செல்பேசி அழைத்தது. மறுமுனையில் அமைந்த அவரின் குரலில் விளரிப்பண் போல் விம்மல் தெரிந்தது. உடல்நலம் பாதிப்புற்றுள்ளதாகவும் என்னைப் பார்க்க விரும்புவதாகவும் குறிப்பிட்டார். புலவருக்கு ஏதோ நடந்துள்ளது என்று மட்டும் என்னால் புரிந்துகொள்ள முடிந்தது. ஒரு கிழமையாக மயிலாடுதுறையில் மருத்துவம் பார்த்துக்கொண்டு, இப்பொழுது மேலப்பெரும்பள்ளம் வீட்டில் ஓய்வில் இருப்பதாக உரைத்தார். நானும் அவருக்கு ஆறுதலாக வரும் காரிக்கிழமையில் இல்லம் வந்து சந்திப்பதாக உரைத்து, உடலைப் போற்றுங்கள் என்று குறிப்பிட்டு, செல்பேசியை நிறுத்தினேன். புலவரின் அறிவாற்றல், பணிகள் மீண்டும் மீண்டும் என் நினைவில் தோன்றி வருத்தியது. எனக்கு அமைந்த அனைத்துப் பணிகளையும் புறந்தள்ளிவிட்டு, இந்தக் காரிக்கிழமை(02.07.2016) பூம்புகார் செல்லத் திட்டமிட்டேன்.